SENA ผนึก “ฮันคิว ฮันชิน” ผุด 2 บ.ย่อยใหม่ ร่วมพัฒนาโครงการคอนโดมิเนียม
SENA ผนึก "ฮันคิว ฮันชิน" ผุด 2 บ.ย่อยใหม่ ร่วมพัฒนาโครงการคอนโดมิเนียม
5 ต.ค. 2561

บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า มติที่ประชุมคณะกรรมการบริษัท ครั้งที่ 5/2561 ซึ่งประชุมเมื่อวันที่ 14 พ.ค.61 ได้มีมติเห็นชอบมอบอำนาจให้คณะกรรมการบริหารเป็นผู้ดำเนินการเกี่ยวกับเรื่องการเข้าลงทุนในการจัดตั้งบริษัทย่อยใหม่ และ/หรือการลงทุน สำหรับโครงการร่วมทุน รวมถึงมีอำนาจดำเนินการใดๆ อันจำเป็นหรือเกี่ยวเนื่องกับการจัดตั้งบริษัทใหม่ และการลงทุนของบริษัทใหม่ เพื่อรองรับการพัฒนาโครงการอสังหาริมทรัพย์ในอนาคตนั้น
โดยที่ประชุมคณะกรรมการบริหาร ครั้งที่ 22/2561 เมื่อวันที่ 5 ต.ค.61 ได้มีมติอนุมัติการเข้าร่วมลงทุน และลงนามในสัญญาร่วมทุน (Joint Venture Agreement) และสัญญาจองซื้อหุ้น (Share Subscription Agreement) กับ บริษัท ฮันคิว ฮันชิน พร็อพเพอร์ตี้ส์ คอร์ป (Hankyu Hanshin Properties Corp.) (ฮันคิว) ซึ่งไม่เป็นบุคคลที่เกี่ยวโยงกันของบริษัทฯ ในสัดส่วนการร่วมทุน 51:49 เพื่อพัฒนาโครงการคอนโดมิเนียมร่วมกันโดยการร่วมทุนใน บริษัท เสนา ดีเวลลอปเม้นท์ เอ 11 จำกัด (เสนา เอ11) และบริษัท เสนาดีเวลลอปเม้นท์ เอ 12 จำกัด (เสนา เอ12) ในสัดส่วนการร่วมทุน 51:49 
โดยการร่วมทุนในเสนา เอ11 มีกระบวนการดังนี้
1. เสนา เอ11 จะเพิ่มทุนจดทะเบียนขึ้นอีก 399,000,000 บาท จากทุนจดทะเบียนเดิม 1,000,000 บาท เป็น 400,000,000 บาท โดยออกหุ้นเพิ่มทุนจำนวน 3,990,000 หุ้น มูลค่าหุ้นที่ตราไว้หุ้นละ 100 บาท
2. บริษัทฯจะซื้อหุ้นเพิ่มทุนในเสนา เอ 11 จำนวน 2,030,001 หุ้น หรือ 50.88% ของจำนวนหุ้นเพิ่มทุน ในราคาหุ้นละ 100 บาท รวมเป็นมูลค่า 203,000,100 บาท
3. บริษัทฯ จะสละสิทธิ์การซื้อหุ้นเพิ่มทุนในเสนา เอ11 ตามที่ได้รับจัดสรรสัดส่วนการถือหุ้นจำนวน 1,959,201 หุ้น หรือ 49.10% ของจำนวนหุ้นเพิ่มทุน ในราคาหุ้นละ 100 บาท รวมเป็นมูลค่า 195,920,100 บาท เพื่อให้ฮันคิวสามารถได้รับจัดสรรหุ้นเพิ่มทุนจากเสนา เอ11 ในจำนวน 1,959,999 หุ้น ซึ่งภายหลังจากการเพิ่มทุน ฮันคิวจะถือหุ้นในสัดส่วน 49% ของจำนวนหุ้นทั้งหมดของเสนา เอ11
ทั้งนี้ สัดส่วนการถือหุ้นของบริษัทฯในเสนา เอ11 ภายหลังการจองซื้อหุ้นเพิ่มทุนและการสละสิทธิดังกล่าวของบริษัทฯ จะทำให้สัดส่วนการถือหุ้นของบริษัทฯลดลงจากเดิมที่บริษัทฯถือหุ้นในสัดส่วน 100% เป็น 51% โดยภายหลังการร่วมทุนจะเปลี่ยนชื่อจากบริษัท เสนาดีเวลลอปเม้นท์ เอ11 จำกัด เป็น บริษัท เสนา เอชเอชพี 6 จำกัด ซึ่งมีทุนจดทะเบียน 400,000,000 บาท แบ่งออกเป็นหุ้นสามัญ จำนวน 4,000,000 หุ้น มูลค่าหุ้นละ 100 บาท จากทุนจดทะเบียนเดิม 1,000,000 บาท แบ่งออกเป็นหุ้นสามัญ จำนวน 10,000 หุ้น มูลค่าหุ้นละ 100 บาท ในสัดส่วน SENA ถือหุ้น 51% ฮันคิวถือ 49% จากเดิม SENA ถือ 100%
 
ขณะที่ การร่วมทุนในเสนา เอ12 มีกระบวนการดังนี้
1. เสนา เอ12 จะเพิ่มทุนจดทะเบียนขึ้นอีก 699,000,000 บาท จากทุนจดทะเบียนเดิม 1,000,000 บาท เป็น 700,000,000 บาท โดยออกหุ้นเพิ่มทุนจำนวน 6,990,000 หุ้น มูลค่าหุ้นที่ตราไว้หุ้นละ 100 บาท
2. บริษัทฯจะซื้อหุ้นเพิ่มทุนในเสนา เอ 12 จำนวน 3,560,001 หุ้น หรือ 50.93% ของจำนวนหุ้นเพิ่มทุน ในราคาหุ้นละ 100 บาท รวมเป็นมูลค่า 356,000,100 บาท
3. บริษัทฯ จะสละสิทธิ์การซื้อหุ้นเพิ่มทุนในเสนา เอ12 ตามที่ได้รับจัดสรรสัดส่วนการถือหุ้นจำนวน 3,428,601 หุ้น หรือ 49.05% ของจำนวนหุ้นเพิ่มทุน ในราคาหุ้นละ 100 บาท รวมเป็นมูลค่า 342,860,100 บาท เพื่อให้ฮันคิวสามารถได้รับจัดสรรหุ้นเพิ่มทุนจากเสนา เอ12 ในจำนวน 3,429,999 หุ้น ซึ่งภายหลังจากการเพิ่มทุน ฮันคิวจะถือหุ้นในสัดส่วน 49% ของจำนวนหุ้นทั้งหมดของเสนา เอ12
ทั้งนี้ สัดส่วนการถือหุ้นของบริษัทฯในเสนา เอ12 ภายหลังการจองซื้อหุ้นเพิ่มทุนและการสละสิทธิดังกล่าวของบริษัทฯ จะทำให้สัดส่วนการถือหุ้นของบริษัทฯลดลงจากเดิมที่บริษัทฯถือหุ้นในสัดส่วน 100% เป็น 51% โดยภายหลังการร่วมทุนจะเปลี่ยนชื่อจากบริษัท เสนาดีเวลลอปเม้นท์ เอ12 จำกัด เป็น บริษัท เสนา เอชเอชพี 7 จำกัด ซึ่งมีทุนจดทะเบียน 700,000,000 บาท แบ่งออกเป็นหุ้นสามัญ จำนวน 7,000,000 หุ้น มูลค่าหุ้นละ 100 บาท จากทุนจดทะเบียนเดิม 1,000,000 บาท แบ่งออกเป็นหุ้นสามัญ จำนวน 10,000 หุ้น มูลค่าหุ้นละ 100 บาท ในสัดส่วน SENA ถือหุ้น 51% ฮันคิวถือ 49% จากเดิม SENA ถือ 100%